તેઓ પારદર્શી હતા. જેવા હતા તેવા દેખાતા હતા. સાધક વ્યક્તિ મારામાં ગુણ છે કે નહિં? એ બાબતમાં સભાન હોય જ્યારે સફળ વ્યક્તિ મારા ગુણોની દુનિયા નોંધ લે છે કે નહિ તે બાબતમાં સભાન હોય. સફળ વ્યક્તિની આ સભાનતા આગળ જતાં પ્રચ્છન્ન અભિમાન, ઈર્ષામાં સરી પડે છે એટલું જ નહિ અભ્યાખ્યાન, પૈશુન્ય અને પરપરિવાદ(નિંદા) જેવા પાપસ્થાનકમાં પરિણમે છે. ઉચ્ચ ચારિત્ર કે સત્યની વાતો પ્રભાવમાં રહી જાય છે, સ્વભાવમાંથી વિદાય લઇ લે છે. પૂજ્ય આચાર્ય ભગવંતના સ્વભાવમાં અને પ્રભાવમાં વિસંવાદ ન હતો.